CELEX: 32012R0771
Language: el
Date: 2012-08-23 00:00:00
Title: Κανονισμός (ΕΕ) αριθ. 771/2012 της Επιτροπής, της 23ης Αυγούστου 2012 , για την υποχρέωση καταγραφής των εισαγωγών βιοαιθανόλης καταγωγής Ηνωμένων Πολιτειών της Αμερικής κατ’ εφαρμογή του άρθρου 24 παράγραφος 5 του κανονισμού (ΕΚ) αριθ. 597/2009 του Συμβουλίου, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας

24.8.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 229/20
            
         ΚΑΝΟΝΙΣΜΌΣ (ΕΕ) αριθ. 771/2012 ΤΗΣ ΕΠΙΤΡΟΠΉΣ
   της 23ης Αυγούστου 2012
   για την υποχρέωση καταγραφής των εισαγωγών βιοαιθανόλης καταγωγής Ηνωμένων Πολιτειών της Αμερικής κατ’ εφαρμογή του άρθρου 24 παράγραφος 5 του κανονισμού (ΕΚ) αριθ. 597/2009 του Συμβουλίου, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 597/2009 του Συμβουλίου, της 11ης Ιουνίου 2009, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας (1) (ο βασικός κανονισμός), και ιδίως το άρθρο 16 παράγραφος 4 και το άρθρο 24 παράγραφος 3 και άρθρο 24 παράγραφος 5,
   Έπειτα από διαβούλευση με τη συμβουλευτική επιτροπή,
   Εκτιμώντας τα ακόλουθα:
   
               (1)
            
            
               Στις 25 Νοεμβρίου 2011 η Ευρωπαϊκή Επιτροπή («η Επιτροπή») ανήγγειλε, σε ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2) («ανακοίνωση για την έναρξη διαδικασίας»), την έναρξη διαδικασίας κατά των επιδοτήσεων («διαδικασία ΚΕ» ή «η διαδικασία») όσον αφορά εισαγωγές στην Ένωση βιοαιθανόλης καταγωγής Ηνωμένων Πολιτειών της Αμερικής («ΗΠΑ» ή «η οικεία χώρα») κατόπιν καταγγελίας που υποβλήθηκε στις 12 Οκτωβρίου 2011 από την Ένωση Ευρωπαίων Παραγωγών Ανανεώσιμης Αιθανόλης (ePURE) («ο καταγγέλλων») εξ ονόματος παραγωγών που αντιπροσωπεύουν πάνω από το 25 % της συνολικής παραγωγής βιοαιθανόλης της Ένωσης.
            
         Α.   ΥΠΟ ΕΞΕΤΑΣΗ ΠΡΟΪΟΝ
   
   
               (2)
            
            
               Το υπό εξέταση προϊόν που αφορά η εν λόγω καταγραφή είναι το ίδιο με εκείνο που ορίζεται στην ανακοίνωση για την έναρξη διαδικασίας, δηλαδή η βιοαιθανόλη, που επονομάζεται μερικές φορές και «καύσιμη αιθανόλη», δηλαδή αιθυλική αλκοόλη που παράγεται από γεωργικά προϊόντα (όπως αναφέρεται στο παράρτημα I της Συνθήκης για τη λειτουργία της Ευρωπαϊκής Ένωσης), μετουσιωμένη και μη μετουσιωμένη, εξαιρουμένων προϊόντων με περιεκτικότητα σε νερό πάνω από 0,3 % (m/m), η οποία μετράται σύμφωνα με το πρότυπο EN15376, καθώς και αιθυλική αλκοόλη παραγόμενη από γεωργικά προϊόντα (όπως παρατίθενται στο παράρτημα I της Συνθήκης για τη λειτουργία της Ευρωπαϊκής Ένωσης) που περιέχεται σε μείγματα με βενζίνη με περιεχόμενο σε αιθυλική αλκοόλη άνω του 10 % (v/v) καταγωγής ΗΠΑ, και εμπίπτει επί του παρόντος στους κωδικούς ΣΟ ex 2207 10 00, ex 2207 20 00, ex 2208 90 99, ex 2710 12 11, ex 2710 12 15, ex 2710 12 21, ex 2710 12 25, ex 2710 12 31, ex 2710 12 41, ex 2710 12 45, ex 2710 12 49, ex 2710 12 51, ex 2710 12 59, ex 2710 12 70, ex 2710 12 90, ex 3814 00 10, ex 3814 00 90, ex 3820 00 00 και ex 3824 90 97.
            
         B.   ΑΙΤΗΣΗ
   
   
               (3)
            
            
               Μετά τη δημοσίευση της ανακοίνωσης για την έναρξη διαδικασίας, ο καταγγέλλων ζήτησε τον Νοέμβριο του 2011 οι εισαγωγές του υπό εξέταση προϊόντος να υποβάλλονται σε καταγραφή σύμφωνα με το άρθρο 24 παράγραφος 5 του βασικού κανονισμού, έτσι ώστε τα μέτρα που θα ληφθούν στη συνέχεια κατά των εν λόγω εισαγωγών να εφαρμοστούν από την ημερομηνία της εν λόγω καταγραφής. Ο καταγγέλλων επανέλαβε μερικές φορές την αίτησή του για την καταγραφή του υπό εξέταση προϊόντος, πιο πρόσφατα στις 3 Αυγούστου, και ανέφερε περισσότερους λόγους για τους οποίους η καταγραφή αυτή θα πρέπει να πραγματοποιηθεί στη σημερινή έρευνα.
            
         Γ.   ΛΟΓΟΙ ΓΙΑ ΤΗΝ ΚΑΤΑΓΡΑΦΗ
   
   
               (4)
            
            
               Σύμφωνα με το άρθρο 24 παράγραφος 5 του βασικού κανονισμού, η Επιτροπή έχει τη δυνατότητα, κατόπιν διαβουλεύσεων με τη συμβουλευτική επιτροπή, να ζητήσει από τις τελωνειακές αρχές να προβούν στις κατάλληλες ενέργειες για την καταγραφή των εισαγωγών, έτσι ώστε να είναι δυνατή η μεταγενέστερη επιβολή μέτρων έναντι των εισαγωγών αυτών με ισχύ από την ημερομηνία καταγραφής τους. Οι εισαγωγές είναι δυνατό να υποβάλλονται υποχρεωτικά σε καταγραφή ύστερα από αίτηση του κλάδου παραγωγής της Ένωσης που περιέχει επαρκή στοιχεία, ώστε να δικαιολογείται η ενέργεια αυτή.
            
         
               (5)
            
            
               Ο καταγγέλλων ισχυρίστηκε ότι το υπό εξέταση προϊόν επιδοτήθηκε και ότι έχει προκληθεί ζημία στον κλάδο παραγωγής της Ένωσης, που είναι δύσκολο να αποκατασταθεί, η οποία οφείλεται στην αύξηση των εισαγωγών προϊόντος που τυγχάνει αντισταθμίσιμων επιδοτήσεων σε σχετικά βραχύ χρονικό διάστημα.
            
         
               (6)
            
            
               Ο καταγγέλλων υπέβαλε στοιχεία από τα οποία προκύπτει ότι οι εισαγωγές του υπό εξέταση προϊόντος έχουν αυξηθεί σημαντικά σε απόλυτες τιμές καθώς και σε ό,τι αφορά το σχετικό μερίδιο αγοράς. Ο όγκος και οι τιμές του εισαγόμενου υπό εξέταση προϊόντος είχαν αρνητικό αντίκτυπο στις ποσότητες που πωλήθηκαν, στο επίπεδο των τιμών που χρεώθηκαν στην αγορά της Ένωσης και στο μερίδιο της αγοράς που ανήκε στον κλάδο παραγωγής της Ένωσης, με συνέπεια να προκαλέσουν ουσιαστικές δυσμενείς επιπτώσεις στις συνολικές επιδόσεις και στην οικονομική κατάσταση του κλάδου παραγωγής της Ένωσης.
            
         
               (7)
            
            
               Αυτά τα πορίσματα επικυρώθηκαν από την Επιτροπή στα ενδιάμεσα συμπεράσματά της της διαδικασίας ΚΕ τον Αύγουστο του 2012, όπως κοινοποιήθηκαν στα ενδιαφερόμενα μέρη. Συνεπώς, η αίτηση περιλαμβάνει επαρκή αποδεικτικά στοιχεία που δικαιολογούν την καταγραφή.
            
         Δ.   ΔΙΑΔΙΚΑΣΙΑ
   
   
               (8)
            
            
               Ενόψει των προαναφερομένων, η Επιτροπή κατέληξε στο συμπέρασμα ότι ο καταγγέλλων υπέβαλε επαρκή αποδεικτικά στοιχεία ώστε οι εισαγωγές του υπό εξέταση προϊόντος να υπόκεινται σε καταγραφή, σύμφωνα με το άρθρο 24 παράγραφος 5 του βασικού κανονισμού.
            
         
               (9)
            
            
               Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους και να προσκομίσουν τα αποδεικτικά στοιχεία προς υποστήριξη των απόψεών τους. Επιπλέον, η Επιτροπή μπορεί να δεχτεί σε ακρόαση τα ενδιαφερόμενα μέρη, εφόσον υποβάλουν αίτηση γραπτώς και αποδείξουν ότι υπάρχουν ιδιαίτεροι λόγοι για τους οποίους θα πρέπει να γίνουν δεκτά σε ακρόαση.
            
         Ε.   ΚΑΤΑΓΡΑΦΗ
   
   
               (10)
            
            
               Μολονότι προέκυψαν θετικά πορίσματα αντισταθμίσιμων επιδοτήσεων και σημαντικής ζημίας που προκλήθηκε στον κλάδο παραγωγής της Ένωσης κατά τη διάρκεια της περιόδου έρευνας («ΠΕ»), κυρίως από 1ης Οκτωβρίου έως 30 Σεπτεμβρίου 2011, η Επιτροπή αποφάσισε να μην εγκρίνει προσωρινούς αντισταθμίσιμους δασμούς σύμφωνα με το άρθρο 12 του βασικού κανονισμού, επειδή διαπιστώθηκε προσωρινά ότι έπαυσε να λειτουργεί το κύριο σύστημα επιδότησης που εφαρμοζόταν στη διάρκεια της ΠΕ, με την έννοια ότι δεν απέφερε πλέον όφελος τη στιγμή που θα επιβάλλονταν προσωρινά μέτρα. Ωστόσο, υπάρχουν αποδείξεις ότι οι Ηνωμένες Πολιτείες ενδέχεται να επανεισαγάγουν το κύριο σύστημα επιδότησης που διαπιστώθηκε ότι ήταν αντασταθμίσιμο κατά τους επόμενους μήνες με αναδρομική εφαρμογή. Στην εν λόγω περίπτωση, η Επιτροπή θεωρεί ότι θα είχε το δικαίωμα να εγκρίνει (και μάλιστα να εισπράξει) προσωρινούς αντισταθμίσιμους δασμούς στην παρούσα έρευνα. Προκειμένου, όμως, να διαφυλάξει τα δικαιώματα της Ευρωπαϊκής Ένωσης κάτω από τις ειδικές αυτές συνθήκες, η Επιτροπή αποφάσισε να πράξει όπως αναφέρεται παρακάτω.
            
         
               (11)
            
            
               Δυνάμει του άρθρου 24 παράγραφος 5 του βασικού κανονισμού, οι εισαγωγές του υπό εξέταση προϊόντος υποβάλλονται σε καταγραφή, έτσι ώστε τα μέτρα κατά των εν λόγω εισαγωγών να εφαρμόζονται αναδρομικά από την ημερομηνία της εν λόγω καταγραφής. Αν οι Ηνωμένες Πολιτείες επανεισαγάγουν το κύριο σύστημα επιδότησης με αναδρομική ισχύ, η Επιτροπή σκοπεύει να προτείνει στο Συμβούλιο την είσπραξη οριστικών δασμών για τις εισαγωγές που υπόκεινται στην εν λόγω καταγραφή. Αν, στο οριστικό στάδιο, η Επιτροπή είναι πεπεισμένη ότι οι Ηνωμένες Πολιτείες δεν θα πρέπει να πράξουν με τον τρόπο που αναφέρεται προηγουμένως, η Επιτροπή σκοπεύει να προτείνει στο Συμβούλιο να μην αποτελούν οι εισαγωγές που υπόκεινται σε καταχώριση αντικείμενο κάποιας πρόσθετης οφειλής από την παρούσα έρευνα ΚΕ.
            
         
               (12)
            
            
               Κάθε μελλοντική οφειλή θα εξαρτάται από τα οριστικά συμπεράσματα της έρευνας κατά των επιδοτήσεων. Το εκτιμώμενο ποσό της πιθανής μελλοντικής οφειλής ορίζεται στο επίπεδο επιδότησης που διαπιστώθηκε μέχρι τώρα, δηλαδή στα 108 ευρώ ανά τόνο καθαρής βιοαιθανόλης (3).
            
         
               (13)
            
            
               Προκειμένου η καταγραφή να είναι επαρκώς αποτελεσματική ενόψει ενδεχόμενης αναδρομικής είσπραξης του δασμού κατά των επιδοτήσεων, ο διασαφητής διευκρινίζει στην τελωνειακή διασάφηση την αναλογία του μείγματος, κατά βάρος, επί της συνολικής περιεκτικότητας σε αιθυλική αλκοόλη που παράγεται από γεωργικά προϊόντα (περιεκτικότητα σε βιοαιθανόλη).
            
         ΣΤ.   ΕΠΕΞΕΡΓΑΣΙΑ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ
   
   
               (14)
            
            
               Η επεξεργασία των δεδομένων προσωπικού χαρακτήρα που συγκεντρώθηκαν στο πλαίσιο της παρούσας έρευνας κατά των επιδοτήσεων θα πραγματοποιηθεί σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (4),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Καλούνται οι τελωνειακές αρχές, δυνάμει του άρθρου 24 παράγραφος 5 του κανονισμού (ΕΚ) αριθ. 597/2009, να λάβουν τα κατάλληλα μέτρα ώστε να καταχωρίζουν τις εισαγωγές στην Ένωση βιοαιθανόλης, που επονομάζεται μερικές φορές και «καύσιμη αιθανόλη», δηλαδή αιθυλική αλκοόλη που παράγεται από γεωργικά προϊόντα (όπως παρατίθενται στο παράρτημα I της Συνθήκης για τη λειτουργία της Ευρωπαϊκής Ένωσης), μετουσιωμένη και μη μετουσιωμένη, εξαιρουμένων προϊόντων με περιεκτικότητα σε νερό πάνω από 0,3 % (m/m) η οποία μετράται σύμφωνα με το πρότυπο EN15376, καθώς και αιθυλική αλκοόλη παραγόμενη από γεωργικά προϊόντα (όπως παρατίθενται στο παράρτημα I της Συνθήκης για τη λειτουργία της Ευρωπαϊκής Ένωσης) που περιέχεται σε μείγματα με βενζίνη με περιεχόμενο σε αιθυλική αλκοόλη άνω του 10 % (v/v) καταγωγής Ηνωμένων Πολιτειών της Αμερικής, και εμπίπτει επί του παρόντος στους κωδικούς ΣΟ ex 2207 10 00, ex 2207 20 00, ex 2208 90 99, ex 2710 12 11, ex 2710 12 15, ex 2710 12 21, ex 2710 12 25, ex 2710 12 31, ex 2710 12 41, ex 2710 12 45, ex 2710 12 49, ex 2710 12 51, ex 2710 12 59, ex 2710 12 70, ex 2710 12 90, ex 3814 00 10, ex 3814 00 90, ex 3820 00 00 και ex 3824 90 97 (κώδικες TARIC 2207100011, 2207200011, 2208909911, 2710121110, 2710121510, 2270122110, 2710122510, 2710123110, 2710124110, 2710124510, 2710124910, 2710125110, 2710125910, 2710127010, 2710129010, 3814009070, 3820000010 και 3824909767). Η καταγραφή λήγει εννέα μήνες μετά την ημερομηνία έναρξης ισχύος του παρόντος κανονισμού.
   Ο διασαφητής επισημαίνει στην τελωνειακή διασάφηση την αναλογία στο μείγμα, κατά βάρος, της συνολικής περιεκτικότητας αιθυλικής αλκοόλης που παράγεται από γεωργικά προϊόντα (όπως παρατίθενται στο παράρτημα I της Συνθήκης για τη λειτουργία της Ευρωπαϊκής Ένωσης) (περιεκτικότητα βιοαιθανόλης).
   2.   Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους, να παράσχουν σχετικά αποδεικτικά στοιχεία ή να ζητήσουν ακρόαση εντός είκοσι ημερών από την ημερομηνία δημοσίευσης του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Αυγούστου 2012.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 188 της 18.7.2009, σ. 93.
   
      (2)  ΕΕ C 345 της 25.11.2011, σ. 13.
   
      (3)  Επίσης αναφέρεται και ως E100
   
      (4)  ΕΕ L 8 της 12.1.2001, σ. 1.